29 august 2025

**Comunicat de presă**

Distrigaz Sud Rețele aduce următoarele precizări cu privire la întreruperea temporară a alimentării cu gaze naturale **pe anumite străzi din** **localitatea Amara, județul Ialomița:**

O companie terță ce a executat lucrări de foraj, la o adâncime de cca. 300 m, pentru realizarea unui puț de apă la imobilul amplasat pe strada Bărăganului, din localitatea Amara, județul Ialomița, a produs un posibil incident. Ca urmare a unor sesizări primite la Centrul de Apeluri și Depanaj cu privire la prezența unui posibil miros de gaze naturale, pentru a pune consumatorii în siguranță, **Distrigaz Sud Rețele** **a sistat alimentarea cu gaze naturale în zona respectivă astăzi, 29 august 2025,** **începând cu ora 17:00**.

În urma acestei întreruperi neplanificate, sunt afectați **cca. 1.080 de clienți casnici și non casnici** situați pe străzile Alexandru Ioan Cuza, Ana Ipătescu, Bailor, Bărăganului, Ciprian Porumbescu, Constantin Brâncuși, Eroilor, Gorge Coșbuc, General Ion Drăgalina, George Enescu, Ionel Perlea, Independenței, Libertății, Lacului, Livezilor, Păcii, Primăverii, Mihai Viteazul, Mircești, Nicolae Bălcescu, Stadionului, Ștefan cel Mare, Tudor Vladimirescu, Taberei și Vasile Remetea, din localitatea Amara, județul Ialomița.

**Reluarea alimentării cu gaze naturale a clienților afectați se va face după clarificarea cauzelor acestui incident. Echipele Distrigaz Sud Rețele se află la fața locului și colaborează cu autoritățile competente.**

După reluarea alimentării cu gaze naturale, în cazul în care clienții simt miros de gaze, sunt rugați **să apeleze Centrul de Apeluri și Depanaj Urgențe Gaze la numerele de telefon: 021 9281, 031 9031 sau 0800 877 778, să aerisească imediat încăperea, să nu provoace scântei, să nu acționeze întrerupătoarele electrice, să nu folosească aparatele electrocasnice și, dacă este posibil, să închidă robinetul de alimentare cu gaze naturale.**

Ne cerem scuze pentru disconfortul creat clienților noștri și le mulțumim pentru înțelegere.

Biroul de Presă

Distrigaz Sud Rețele

*Distrigaz Sud Rețele este lider în distribuția de gaze naturale în România, cu o expertiză de 50 de ani în acest domeniu, având 2.270.000 clienți, circa 23.800 km rețea și 2.842 de angajați. Distrigaz Sud Rețele operează rețeaua de distribuție de gaze naturale în 1.398 de localități, pe raza a 20 județe din sudul și centrul României: Argeș, Brăila, Brașov, Buzău, Călărași, Constanța, Covasna, Dâmbovița, Dolj, Galați, Giurgiu, Gorj, Ialomița, Ilfov, Olt, Prahova, Tulcea, Vâlcea, Vrancea, Teleorman și în Municipiul București.*